  Майя Бывальцева Ижкарын улӥсьёс Россиысь Кун Думалэн депутатэз Валерий Бузилов доры ӝожтӥськонъёсын гинэ ӧвӧл, инкуазез утёнъя выль ӵектосъёсын но лыктӥзы. Со сярысь парламентарий вераз иворъёсъя «Удмуртия» агентстволэн корреспондентэзлы. Бузиловлэн кылъёсызъя, бырйисьёсын пумиськонъёс нимлыко пусъем нуналэ гинэ уг луо. Улосвылын ужаны висъям 10 нуналъёсы соос туж трос радъясько. «Единая Россия» партилэн приёмнояз ортчем пумиськонъёсы Ижкарын улӥсьёс трос ужкагазъёсын лыктӥзы. Тросэз улон интыен герӟаськем шуг-секытъёссэс веразы: кин ке сӧсыр ӵыжы-выжыосыныз ӵош огъяулонниысь пичи висъетын улоно луэ, мукетъёсыз 1956-тӥ арын пуктэм юртэз асъетазы басьтон понна чиновникъёсын огкыл уг шедьто. «Валтӥсез, мар ӝожомытэ — со адямилэн курадӟонъёсыз, куке со кык но, куинь но пол одӥг интыостӥ ветлоно луэ. Мынам туж потэ калыклы юрттэме, но озьы, катлэн одӥг букваез но медаз кечыльскы, ваньмыз катъя луыны кулэ, но адями сямен но. Куд-ог чиновникъёслэн адямилыксы уг тырмы», — вераз Валерий Бузилов. Солэн кылъёсызъя, депутат куронъёс элькун но куд-ог федерал ёзэсъёслэн кивалтӥсьёссылы лэземын луозы. Кун Думаысь депутатлэн одӥгез нимлыко гожтэтэз сӥземын луоз инкуазез утёнъя ӵектосъёслы юрттонлы, калыкен быръем муртэ соосын тодматӥз «Экор» мер огазеяськонлэн кивалтӥсез Андрей Петухов. Пусъем, пумиськонын со автомобиль шинаосты переработать каронъя выль ӵектосэз улонэ пыӵатыны юрттэт куриз. ВАТСАН «Единая Россия» партия кылдэм дырысен 15 ар тырмонлы сӥзьыса, 21-тӥ шуркынмонысен 1-тӥ толсурозь Удмуртиын калыкен пумиськонъёс ортчозы. Соос мыно партилэн тӧроезлэн Дмитрий Медведевлэн улосвылъя мер приёмнояз (Ижкар, Октябрьлы 50 ар площадь,15) но интыосысь мер приёмнойёсын. Со сяна, 1-тӥ толсуре Ижкарын калыкен пумиськонъёсты нуозы элькунысь вылӥ кивалтӥсьёс. Тегъёс: Политика Мерлык Ижкар улонинты Удмуртия ЕдинаяРоссия КунДума инкуазь  